Hof sê oor Hlaudi MotsoenengHlaudi Motsoeneng, hoof van korporatiewe sake by die SAUK, Donderdag buite die Wes-Kaapse hooggeregshof (24 November 2016). Foto: Catherine Rice/ANA Die Wes-Kaapse hooggeregshof het bevind dat Hlaudi Motsoeneng, die hoof van korporatiewe sake by die SAUK, afgedank moet word. EWN berig regter Owen Rogers het bevind dat Motsoeneng geen pos by die openbare uitsaaier moet beklee nie. Motsoeneng was vroeër as die bedryfshoof van die SAUK aangestel. Thuli Madonsela, die voormalige openbare beskermer, het in 2014 bevind dat Motsoeneng in hierdie tyd oneerlik was en ŉ wanvoorstelling van sy matriekkwalifikasies gegee het, onregmatig sy eie salaris verhoog het, onregmatig senior personeellede by die SAUK afgedank het en sy magte misbruik het. Die regstellende stappe wat sy in haar verslag aanbeveel het, was dat die SAUK ŉ dissiplinêre verhoor teen Motsoeneng hou. Motsoeneng is in September vanjaar oorgeplaas van sy pos as bedryfshoof na hoof van korporatiewe sake by die uitsaaier nadat die appèlhof ŉ hooggeregshofbevinding bevestig het dat sy aanstelling as bedryfshoof “irrasioneel” was en tersyde gestel moet word. Hy het ŉ vyfjaarkontrak gekry in sy aanstelling as hoof van korporatiewe sake. Die DA het egter hierdie aanstelling beskryf as “ŉ nuwe kontrak met dieselfde salaris” en gesê dit is irrasioneel dat Motsoeneng weereens in so ŉ senior pos aangestel is ten spyte van die OB se bevindinge. Die DA het die hof versoek om ook hierdie aanstelling van Motsoeneng tersyde te stel. Intussen het die ad hoc-komitee wat aangestel is om die bevoegdheid van die SAUK-raad te ondersoek, verlede week by voormalige personeel van die openbare uitsaaier gehoor hoe Motsoeneng glo sommige raadslede se “gunsteling” was en hoe sy aanstelling as bedryfshoof, met behulp van kommunikasieminister Faith Muthambi, ondanks baie teenstand “deurgedruk” is.